**Rámcová dohoda k poskytovaniu záhradníckych prác**

Uzatvorená v zmysle § 269 ods. 2 a nasl. Zákona č. 513/1991 Zb. Obchodného zákonníka v znení neskorších právnych predpisov (ďalej len “Obchodný zákonník) v spojení s § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len “Zákon o verejnom obstarávaní”)

### (ďalej len “zmluva”)

**medzi zmluvnými stranami:**

1. **Objednávateľom:**

Zastúpený : Mgr. Branislav Gröhling, minister

Osoby oprávnené rokovať

vo veciach zmluvných a

vo veciach technických : Mgr. Alfred Minich, riaditeľ odboru vnútornej predvádzky

Bankové spojenie : Štátna pokladnica

IBAN : SK8081800000007000065236

IČO : 00164381

IČ DPH : 2020798725

telefón : +421 2 59 374 297

e-mail : sekretariat.ohs@minedu.sk

(ďalej len „**Objednávateľ**“)

**a**

1. **Poskytovateľ**

Obchodné meno:

Sídlo:

IČ DPH:

DIČ:

IČO:

Označenie registra:

Bankové spojenie:

Číslo účtu:

Zastúpený:

Osoba oprávnená jednať vo veciach

zmluvných:

**(ďalej len „Poskytovateľ“)**

 (Objednávateľ a Poskytovateľ ďalej spolu len „**zmluvné strany**“ alebo jednotlivo „**zmluvná strana**“)

 **Preambula**

1. Zmluvné strany uzatvárajú túto zmluvu v súlade s výsledkom verejného obstarávania realizovaného postupom prieskumu trhu podľa § 117 Zákona o verejnom obstarávaní, ktoré bolo vyhlásené ako zákazka s nízkou hodnotou s názvom – „Záhradnícke práce“.
2. Na základe tejto zmluvy je Poskytovateľ povinný poskytnúť služby a všetky s tým súvisiace činnosti vyplývajúce z tejto zmluvy Objednávateľovi a Objednávateľ je povinný zaplatiť dohodnutú cenu za podmienok uvedených v tejto zmluve.

**I.**

**Predmet zmluvy**

1. Predmetom zmluvy je zabezpečenie komplexných záhradníckych prác a pridružených činností (ďalej aj ako ”služby” alebo ”záhradnícke práce”) Poskytovateľom pre Objednávateľa. Bližšia špecifikácia poskytovaných služieb, vrátane miesta, kde sa budú záhradnícke práce uskutočňovať je uvedená v prílohe č. 1 “Špecifikácia predmetu plnenia” (ďalej len “príloha č.1”).
2. Táto zmluva predstavuje rámcové dojednanie podmienok zabezpečenia záhradníckych prác medzi zmluvnými stranami. Jednotlivé záhradnícke práce budú Poskytovateľom poskytované na základe objednávok vystavených Objednávateľom.

**3.** Poskytovateľ vyhlasuje a zodpovedá za to, že v súlade s právnym poriadkom Slovenskej republiky je oprávnený a odborne spôsobilý na výkon a poskytovanie služieb vyplývajúcich z tejto zmluvy.

**II.**

**Cena**

1. Zmluvné strany sa dohodli, že ceny za služby v rozsahu podľa čl. I. tejto zmluvy a prílohy č. 1 sú stanovené dohodou zmluvných strán a podľa zákona č. 18/1996 Z. z. o cenách v znení neskorších právnych predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov.

### Celkový finančný limit pre objednávky zadané počas platnosti a účinnosti tejto zmluvy je maximálne vo výške ……………. s DPH (ďalej len „finančný limit“). Objednávateľ nie je povinný počas trvania tejto zmluvy finančný limit vyčerpať.

1. V cene sú zahrnuté všetky priame aj nepriame náklady Poskytovateľa, ktoré súvisia s poskytovanými službami.
2. K dohodnutým cenám bude pripočítaná DPH v zmysle platných a účinných právnych predpisov.
3. Kalkulácia cien s mernými jednotkami poskytovaných služieb je uvedená v prílohe č. 2 “Cenová kalkulácia” (ďalej len “príloha č. 2”) tejto zmluvy. Počet merných jednotiek uvedených v prílohe č. 2 je predpokladaný. Objednávateľ si vyhradzuje právo meniť množstvo jednotlivých položiek, avšak pri zachovaní jednotkových cien podľa prílohy č. 2.
4. Objednávateľ na realizáciu služieb neposkytne Poskytovateľovi žiadne preddavky.

**III.**

**Platobné a fakturačné podmienky**

1. Právo na zaplatenie ceny vzniká Poskytovateľovi riadnym a včasným splnením poskytovaných záhradníckych prác, ktoré musia byť potvrdené oboma zmluvnými stranami, a to formou Preberacieho protokolu a v súlade s ustanoveniami tejto zmluvy a vystavenou objednávkou zo strany Objednávateľa.
2. Cena za poskytované služby bude fakturovaná na základe predložených faktúr a objednávok vyhotovených podľa čl. V. tejto zmluvy. Súčasťou podkladov pre riadnu fakturáciu musí byť aj Preberací protokol.
3. Splatnosť faktúry je 30 dní odo dňa jej doručenia Objednávateľovi.
4. Faktúra musí obsahovať všetky náležitosti podľa zákona č. 222/2004 Z. z. o dani z pridanej hodnoty v znení neskorších predpisov (ďalej len “zákon č. 222/2004 Z. z.”) a jej prílohou musia byť všetky podklady podľa odseku 2 tohto článku V prípade, ak faktúra nebude obsahovať uvedené náležitosti podľa zákona č. 222/2004 Z. z., alebo jej prílohou nebudú všetky podklady podľa odseku 2 tohto článku, má Objednávateľ právo vrátiť faktúru do 5 pracovných dní od jej doručenia Poskytovateľovi na doplnenie alebo prepracovanie. V takomto prípade nová lehota splatnosti pre Objednávateľa začne plynúť doručením opravenej alebo doplnenej faktúry Objednávateľovi. Faktúra sa považuje za uhradenú dňom odoslania fakturovanej sumy z bankového účtu Objednávateľa.

**IV.**

**Trvanie a zánik zmluvy**

1. Zmluva sa uzatvára na dobu určitú, a to na 48 mesiacov, resp. do vyčerpania finančného limitu uvedeného v článku II. odseku 2 zmluvy, v závislosti od toho, ktorá z týchto skutočností nastane skôr.
2. Zmluva zaniká:
	1. uplynutím doby, na ktorú bola dojednaná,
	2. vyčerpaním finančného limitu Objednávateľa uvedeného v článku II. odseku 2 zmluvy,
	3. písomnou dohodou zmluvných strán,
	4. odstúpením od zmluvy,
	5. uplynutím 1 mesačnej výpovednej lehoty na základe písomnej výpovede ktorejkoľvek zo zmluvných strán, a to aj bez uvedenia výpovedného dôvodu. Výpovedná lehota začne plynúť prvým dňom nasledujúceho mesiaca po doručení výpovede druhej zmluvnej strane.
3. Zmluvné strany sa dohodli, že porušenie zmluvných povinností označených za podstatné zakladá oprávnenie odstúpiť od tejto zmluvy podľa § 344 a nasl. Obchodného zákonníka tej strane, ktorá je porušením zmluvných povinností dotknutá.
4. Za podstatné porušenie tejto zmluvy Poskytovateľom sa považuje porušenie povinností ustanovených v Čl. I., II., III., V., VI., VII. VIII., IX. a X. tejto zmluvy. Za podstatné porušenie tejto zmluvy Objednávateľom sa považuje omeškanie s úhradou faktúry dlhšie ako 30 dní odo dňa jej splatnosti, avšak za splnenia podmienky, že zo strany Objednávateľa nedôjde k úhrade faktúry ani v dodatočnej primeranej lehote nie kratšej ako 15 dní stanovenej Poskytovateľom v písomnej výzve riadne doručenej Objednávateľovi.
5. Poskytovateľ má nárok na pomernú časť ceny za práce poskytnuté Objednávateľovi do dňa, v ktorom bola porušená povinnosť, ktorá zakladá právo Objednávateľa na odstúpenie od zmluvy.
6. Účinky odstúpenia nastanú dňom doručenia písomného oznámenia o odstúpení druhej zmluvnej strane.
7. Odstúpením od zmluvy zanikajú všetky práva a povinnosti zmluvných strán s výnimkou nároku na zmluvnú pokutu a nároku na náhradu škody.
8. Odstúpenie od zmluvy musí byť písomné, odôvodnené a musí byť doručené druhej zmluvnej strane. Odstúpením sa zmluva zrušuje od momentu doručenia písomného vyhotovenia odstúpenia druhej zmluvnej strane.

**V.**

**Objednávky**

1. Zmluvné strany sa dohodli, že poskytovanie služieb zo strany Poskytovateľa sa budú realizovať výlučne na základe záväznej objednávky Objednávateľa a to v mieste určenom Objednávateľom. Objednávka musí obsahovať: miesto a rozsah výkonu služieb, približný časový harmonogram a kontaktné osoby .
2. Objednávky na poskytnutie záhradníckych prác na základe tejto zmluvy Objednávateľ oznámi Poskytovateľovi dva dni pred požadovaným termínom vykonania záhradníckych prác telefonicky a následne upresní v písomnej podobe e-mailom. Poskytovateľ ju potvrdí najneskôr nasledujúci deň do 14:00 hod prostredníctvom e-mailu.
3. Poskytovateľ je povinný nahlásenú objednávku elektronicky (e-mailom) potvrdiť najneskôr na druhý deň po takomto jej nahlásení. V prípade, že Poskytovateľ nahlásenú objednávku v uvedenej lehote nepotvrdí, považuje sa nahlásená objednávka za potvrdenú dňom nasledujúcim po jej odoslaní Objednávateľom.
4. Nahlásenie objednávky sa stane záväzným pre obe zmluvné strany zrealizovaním postupu uvedeného v ods. 3 tohto článku.
5. Poskytovateľ je povinný začať s poskytovaním objednaných záhradníckych prác najneskôr do 24 hodín od potvrdenia nahlásenej objednávky.

**VI.**

**Práva a povinnosti zmluvných strán**

1. Poskytovateľ sa zaväzuje poskytovať služby s odbornou starostlivosťou a v náležitej kvalite, podľa podmienok tejto zmluvy a konkrétnych objednávok, ako aj podľa pokynov objednávateľa, ktorými je Poskytovateľ viazaný.
2. Poskytovateľ poskytuje všetky stroje, zariadenia a materiál potrebný pre plnenie tejto zmluvy. Zároveň sa zaväzuje používať len také výrobky, ktoré vylučujú poškodenie životného prostredia a sú schválené platnými predpismi SR. Na výkon záhradníckych prác je Poskytovateľ povinný použiť vlastné technické a materiálové vybavenie, čo je zohľadnené v cene za poskytované služby podľa čl. II. tejto zmluvy.
3. Poskytovateľ zodpovedá za všetky škody spôsobené Objednávateľovi, ku ktorým dôjde v dôsledku jeho činnosti, nečinnosti, činnosti jeho zamestnancov ako aj zanedbaním jeho povinností.
4. Objednávateľ je oprávnený kedykoľvek skontrolovať plnenie Poskytovateľa a priebežne upozorňovať na vzniknuté vady alebo nedostatky s požiadavkou ich odstránenia.
5. Poskytovateľ nesmie bez predchádzajúceho písomného súhlasu Objednávateľa poveriť vykonaním záhradníckych prác celkom ani sčasti tretiu osobu. Ak použije na plnenie svojich záväzkov podľa tejto zmluvy tretiu osobu so súhlasom Objednávateľa, Poskytovateľ zodpovedá, akoby záväzok plnil sám.
6. Poskytovateľ je povinný plniť zmluvu riadne a včas podľa požiadaviek Objednávateľa.
7. Poskytovateľ je povinný pri realizácii služieb dodržiavať bezpečnostné predpisy, ako aj ostatné všeobecne záväzné právne predpisy, ktoré sa týkajú jeho činnosti, vrátane predpisov na úseku ochrany životného prostredia a nakladania s odpadmi v prípade, ak v súvislosti s poskytovaním služieb dôjde k jeho vzniku.
8. Poskytovateľ je povinný umožniť určeným zamestnancom Objednávateľa, ktorými sú Mgr. Alfréd Minich a XXXXXXXX výkon kontroly poskytovaných služieb vyplývajúcich z tejto zmluvy.
9. Poskytovateľ je povinný počas trvania tejto zmluvy byť poistený voči zodpovednosti za škody spôsobené svojou činnosťou pri plnení tejto zmluvy do výšky ………… EUR. Poskytovateľ je povinný kedykoľvek na požiadanie Objednávateľa predložiť listinu, preukazujúcu platnosť poistenia zodpovednosti za škody spôsobené svojou činnosťou.
10. Poskytovateľ bez predchádzajúceho písomného súhlasu Objednávateľa nemá právo previesť práva a povinnosti vyplývajúce z tejto zmluvy na tretiu osobu. Zmluvné strany sa výslovne dohodli, že bez predchádzajúceho písomného súhlasu Objednávateľa nie je Poskytovateľ oprávnený ani postúpiť akékoľvek pohľadávky tretej osobe, ktoré mu vznikli voči Objednávateľovi podľa alebo na základe tejto zmluvy.
11. V prípade, ak Poskytovateľ alebo jeho subdodávateľ majú povinnosť byť zapísaný v registri partnerov verejného sektora (ďalej len „register“) v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, táto povinnosť musí byť splnená pred podpisom tejto Zmluvy. Poskytovateľ a jeho subdodávateľ musia spĺňať podmienku zápisu počas celého trvania Zmluvy.
12. Poskytovateľ je povinný oznámiť Objednávateľovi každú zmenu v registri, týkajúcu sa tak Poskytovateľa ako aj jeho subdodávateľa.
13. Poskytovateľ zodpovedá za to, že jeho zamestnanci a pracovníci vykonávajúci prácu pre neho (ďalej spolu označovaní ako „pracovníci“ alebo jednotlivo „pracovník“) budú v plnom rozsahu dodržiavať interné bezpečnostné predpisy a prevádzkový a hygienický režim objednávateľa, v prípade, že objednávateľ má takéto predpisy schválené a riadne s nimi poskytovateľa oboznámil. Poskytovateľ zodpovedá za zabezpečenie organizácie práce svojich pracovníkov, za oboznámenie svojich pracovníkov s predpismi BOZP a PO, ako aj za ich dodržiavanie.
14. Poskytovateľ zodpovedá za to, že práceneschopnosť, dovolenky a iná neprítomnosť pracovníkov v práci neovplyvnia plnenie predmetu tejto zmluvy.
15. V prípade zistenia akejkoľvek udalosti, pri ktorej hrozí vznik škody na živote, zdraví, majetku alebo životnom prostredí, Poskytovateľ je povinný túto udalosť okamžite nahlásiť Objednávateľovi a príslušným orgánom štátnej správy, a je povinný vykonať všetky potrebné opatrenia na zamedzenie vzniku škody alebo na zamedzenie jej zväčšovania.

**VII.**

**Zodpovednosť za vady a zodpovednosť za škodu**

1. Poskytovateľ zodpovedá Objednávateľovi za kvalitu poskytnutých služieb a za to, že služby budú poskytnuté riadne a včas; v opačnom prípade majú poskytnuté služby vady. Vady poskytnutých služieb je Objednávateľ povinný e-mailom oznámiť Poskytovateľovi bezodkladne po ich zistení.
2. Poskytovateľ zodpovedá za škodu, ktorá vznikne Objednávateľovi v súvislosti s poskytovaním služieb.
3. Poskytovateľ tiež zodpovedá Objednávateľovi za škodu, ktorá vznikne Objednávateľovi porušením povinností Poskytovateľa podľa zákona alebo podľa tejto zmluvy.
4. Objednávateľ je povinný písomne nahlásiť vzniknutú škodu najneskôr do 5 pracovných dní po ukončení konkrétnych prác, pri ktorých škoda vznikla.
5. Poskytovateľ je povinný reagovať na reklamáciu alebo na oznámenie o vzniku škody ihneď po jej obdržaní a dohodnúť s Objednávateľom spôsob odstránenia reklamovanej vady alebo náhrady škody.
6. Poskytovateľ sa zaväzuje odstrániť reklamovanú vadu alebo nahradiť škodu do 14 dní od jej oznámenia, ak sa zmluvné strany nedohodnú inak.
7. Poskytovateľ zodpovedá aj za prípadné škody tretím osobám, ktoré vznikli pri vykonávaní záhradníckych prác. Poskytovateľ preberá plnú zodpovednosť za pracovné úrazy vlastných zamestnancov na pracoviskách objednávateľa a za ich plnenie zákonných povinností vo vzťahu k týmto zamestnancom.
8. Zodpovednosť za škodu sa ďalej spravuje ustanovením § 373 a nasl. Obchodného zákonníka.

**VIII.**

 **Zmluvná pokuta a úroky z omeškania**.

1. V prípade omeškania Objednávateľa s úhradou ceny na základe faktúr má Poskytovateľ právo na uplatnenie zmluvnej pokuty vo výške 0,05 % z ceny poskytovaných služieb na základe konkrétnej objednávky a úrokov z omeškania v súlade s Obchodným zákonníkom a nariadením vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka v znení neskorších predpisov.
2. V prípade porušenia akejkoľvek povinnosti vyplývajúcej z tejto zmluvy na strane Poskytovateľa má Objednávateľ voči Poskytovateľovi nárok na zmluvnú pokutu vo výške 50,00 EUR za každé jednotlivé porušenie povinnosti, a v prípade trváceho porušenia povinností aj za každý začatý deň takéhoto porušenia.
3. Objednávateľ je oprávnený započítať si pohľadávku vyplývajúcu zo zmluvnej pokuty s faktúrou vystavenou Poskytovateľom, na čo dáva Poskytovateľ Objednávateľovi podpísaním tejto zmluvy súhlas. Započítanie podľa tohto odseku sa považuje za riadne uhradenú faktúru vystavenú Poskytovateľom a takýmto započítaním sa Objednávateľ nemôže dostať do omeškania s úhradou vystavenej faktúry. Zaplatením zmluvnej pokuty nie je dotknutý nárok Objednávateľa na náhradu škody v celom rozsahu.

**IX.**

**Záväzok mlčanlivosti**

1. Zmluvné strany sú povinné zachovávať mlčanlivosť o všetkých dôverných informáciách, ktoré im boli poskytnuté, alebo ktoré inak získali v súvislosti s plnením zmluvy, resp. ktoré súvisia s predmetom jej plnenia, a to aj po ukončení účinnosti zmluvy, s výnimkou nasledujúcich prípadov:
2. ak je poskytnutie informácie vyžadované od dotknutej zmluvnej strany právnymi predpismi (napr. zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov),
3. ak je informácia verejne dostupná z iného dôvodu, ako je porušenie povinnosti mlčanlivosti dotknutou zmluvnou stranou,
4. informácie sa stanú po podpise zmluvy verejne známymi alebo ich možno po tomto dni získať z bežne dostupných informačných prostriedkov,
5. ak je informácia poskytnutá odborným poradcom dotknutej zmluvnej strany (vrátane právnych, účtovných, daňových a iných poradcov), ktorí sú buď viazaní všeobecnou profesionálnou povinnosťou mlčanlivosti, alebo ak sa voči dotknutej zmluvnej strane zaviazali povinnosťou mlčanlivosti,
6. pre účely akéhokoľvek súdneho, rozhodcovského, správneho alebo iného konania, ktorého je dotknutá zmluvná strana účastníkom,
7. ak je informácia poskytnutá so súhlasom druhej zmluvnej strany.
8. Za dôverné informácie sa považujú všetky informácie, o ktorých sa zmluvná strana dozvedela pri plnení tejto zmluvy.
9. Zmluvné strany sa zaväzujú, že dôverné informácie bez predchádzajúceho písomného súhlasu druhej zmluvnej strany nepoužijú pre seba alebo pre tretie osoby, neposkytnú tretím osobám, a ani neumožnia prístup tretích osôb k dôverným informáciám. Za tretie osoby sa nepovažujú členovia orgánov zmluvných strán, audítori alebo právni poradcovia zmluvných strán, ktorí sú ohľadne im sprístupnených informácií viazaní povinnosťou mlčanlivosti na základe všeobecne záväzných právnych predpisov.

**X.**

**Komunikácia, doručovanie písomností**

1. Zmluvné strany sa dohodli, že budú prednostne komunikovať prostredníctvom oprávnených osôb určených v záhlaví tejto zmluvy. Oprávnené osoby sú v rámci komunikácie oprávnené komunikovať najmä telefonicky a e-mailom, pričom sa tieto spôsoby komunikácie považujú za bežnú komunikáciu.
2. Ak táto zmluva výslovne neuvádza inak, akákoľvek informácia, oznámenie, podklad alebo iná komunikácia, ktorá sa nepovažuje za bežnú, a ktorá sa má odovzdať alebo výkon podľa tejto zmluvy smerom k druhej zmluvnej strane, bude mať písomnú podobu, najmä ak ide o právne úkony týkajúce sa zmeny alebo skončenia zmluvného vzťahu založeného touto zmluvou.
3. Informácia, oznámenie, podklad alebo iná komunikácia uvedená v bode 2. tohto článku sa bude považovať za odovzdanú, ak bola doručená osobne alebo poštou na adresu druhej zmluvnej strany uvedenú v záhlaví tejto zmluvy.
4. Obidve zmluvné strany sú povinné bezodkladne oznamovať si navzájom zmenu kontaktných údajov uvedených v záhlaví tejto zmluvy. Účinnosť nových kontaktných údajov nastane momentom doručenia oznámenia o ich zmene druhej zmluvnej strane.
5. V prípade, ak zmluvná strana doporučenú zásielku alebo osobne doručovanú zásielku odmietne prevziať alebo zásielku doručovanú poštou pošta vráti druhej zmluvnej strane ako nevyzdvihnutú v úložnej lehote napriek tomu, že bola zasielaná na kontaktné údaje určené v tejto zmluve pre doručovanie, považuje sa zásielka za doručenú dňom vrátenia zásielky ako nevyzdvihnutej, príp. nedoručenej z akýchkoľvek dôvodov, alebo dňom, v ktorom si adresát osobne doručenú zásielku odmietol prevziať.

**XI.**

**Záverečné ustanovenia**

1. Zmluvné strany sa dohodli, že túto zmluvu je možné meniť len písomnými riadne očíslovanými dodatkami k tejto zmluve podpísanými oprávnenými zástupcami oboch zmluvných strán, ak to neodporuje § 18 Zákona o verejnom obstarávaní.
2. Právne vzťahy touto zmluvou výslovne neupravené sa budú riadiť príslušnými ustanoveniami Obchodného zákonníka a súvisiacimi platnými právnymi predpismi SR.
3. Zmluvné strany výslovne prehlasujú, že táto zmluva zodpovedá ich slobodnej vôli, uzavierajú ju dobrovoľne a na znak súhlasu s jej obsahom ju podpisujú.
4. Táto zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv
5. Táto zmluva je vyhotovená v šiestich vyhotoveniach, z ktorých štyri si ponechá Objednávateľ a dve Poskytovateľ.
6. Neoddeliteľnou súčasťou tejto zmluvy sú jej prílohy:

1. príloha č. 1- “Opis predmetu zákazky”

2. príloha č. 2- “Cenová kalkulácia”.

V Bratislave: V Bratislave:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Mgr. Branislav Gröhling**

minister školstva, vedy, výskumu a športu Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

konateľ

**Prílohy:**

**Príloha č. 1** – Opis predmetu zákazky

**Príloha č. 2** - Cenová kalkulácia